钦定古今图书集成/明伦汇编/氏族典/第400卷 > 史格
## 钦定古今图书集成/明伦汇编/氏族典/第400卷 > 史格

按《元史史天泽传》：“天泽子格，字晋明。岁壬子，宪宗赐
天泽以卫城，授格节度使。宪宗崩，格为亳州万户，从
攻襄阳。襄阳下，众军渡江，格军先渡，为宋将程鹏飞
所却，格被三创，丧其师二百。寻复大战，中流矢，鹏飞
身亦被七创，乃败走。从平章阿里海牙攻潭州，炮激
栅木，伤肩，矢贯其手，裹创先登，拔之。从攻静江，众以轒辒自蔽，凿城格所当，炮礌蔽地，车不可至。乃伺隙
率众攀堞，蚁附而上，拔之。升广西宣抚使，改镇国上
将军、广南西道宣慰使。宋亡，拜参知政事、资德大夫、
湖广行中书省右丞，进平章政事。卒，年五十八。子燿，
福建行省平章政事；荣，邓州旧军万户。